Selvitys paljasti lohduttoman tilanteen: Tuhansien talojen jätevedet valuvat suoraan luontoon Helsingin seudulla

Vantaanjoen valuma-alueella on lähes 7 600 asuinkiinteistöä, joiden jäteveden käsittely ei kestä lähempää tarkastelua.

Paksun lumihangen alla lymyää Ville Kinnusen perheen pesuvesien imeytyskenttä Vantaan Kiilassa. Käymälävedet kootaan kaivoon, joka tyhjennetään säännöllisin väliajoin.­

Vantaalainen Ville Kinnunen perheineen on asunut kolme vuotta talossa, jota ei ole kytketty viemäriverkostoon. Talon lähituntumassa virtaa Tuusulanjoki, joka laskee Vantaanjokeen. Joessa temmeltää saukkoja, ja siellä elää suojeltu vuollejokisimpukka.